Íslenskur iðnaður er mjög umfangsmikill í íslensku efnahagslífi . Skapaði greinin tæplega 22% landsframleiðslunnar með beinum hætti á árinu 2018 eða um 624 milljarða króna . Lætur því nærri að iðnaður hafi á því ári skapað eina af hverjum fjórum krónum sem urðu til innan íslenska hagkerfisins . Ef með er tekið óbeint framlag greinarinnar til verðmætasköpunar hagkerfisins er umfang hennar umtalsvert meira . Iðnaður stóð jafnframt undir þriðjungi hagvaxtar á árunum 2011 til 2018 . Greinin hefur þannig átt stóran þátt í því að bæta hag heimilanna á síðustu árum , auka kaupmátt ráðstöfunartekna og skapa störf . Á margan máta hefur vel tekist til við að efla iðnað hér á landi á síðustu árum . Það sést m.a. í því að starfandi í iðnaði hefur fjölgað umtalsvert . Í greininni í fyrra voru starfandi um 9.814 fleiri en árið 2010 eða þegar hagkerfið byrjaði að taka við sér eftir efnahagsáfallið 2008 . Það er tæplega eitt af hverjum fjórum störfum sem sköpuðust í hagkerfinu á þessum tíma . Hlutfallið er vísbending um stóran þátt greinarinnar í hagvexti tímabilsins og framlag hennar til bættra efnahagslegra lífsgæða í landinu . Mikilvægt er að byggt sé áfram á þessum grunni öflugs iðnaðar hér á landi .